               IL-KUMMISSJONI EWROPEA
            Brussell, 21.3.2022
            COM(2022) 117 final
            2022/0082(NLE)

            Proposta għal
            DEĊIŻJONI TAL-KUNSILL
            dwar il-konklużjoni tal-emendi għall-Ftehim Internazzjonali dwar iz-Zokkor tal-1992

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  L-Unjoni hija parti għall-Ftehim Internazzjonali dwar iz-Zokkor
                     11 (“il-Ftehim”) u Membru tal-Organizzazzjoni Internazzjonali taz-Zokkor (“ISO”). Bid-Deċiżjoni tal-Kunsill (UE) 2017/2242 tat-30 ta’ Novembru 2017
                     22 u bid-Deċiżjoni tal-Kunsill (UE) 2019/2136
                     33, il-Kummissjoni ġiet awtorizzata mill-Kunsill biex tiftaħ in-negozjati mal-partijiet l-oħra għall-Ftehim bil-għan li l-Ftehim jiġi mmodernizzat, b’mod partikolari fir-rigward tad-diskrepanzi bejn l-għadd ta’ voti u l-kontribuzzjonijiet finanzjarji tal-Membri u l-pożizzjoni relattiva tagħhom fis-suq dinji taz-zokkor.

                  L-emenda tal-Ftehim ġiet innegozjata b’konsultazzjoni mal-Grupp ta’ Ħidma dwar Prodotti Bażiċi (PROBA) u tirrifletti kif xieraq id-direttivi tan-negozjar maħruġa mill-Kunsill. Il-bidliet jikkonċernaw it-tliet oqsma li ġejjin: il-baġit amministrattiv u l-kontribuzzjonijiet tal-Membri skont l-Artikolu 25; it-twessigħ tal-objettivi, tal-istudji, tal-evalwazzjonijiet u tal-attivitajiet ta’ riċerka, li jippermetti l-inklużjoni ta’ prodotti oħra relatati maz-zokkor (b’mod partikolari l-bijoetanol) fil-kamp ta’ applikazzjoni tal-Artikoli 1, 32, 33 u 34; u r-regoli għall-ħatra tad-Direttur Eżekuttiv skont l-Artikolu 23.

                  Waqt id-59 laqgħa tal-Kunsill Internazzjonali taz-Zokkor tas-26 ta’ Novembru 2021, il-Kunsill Internazzjonali taz-Zokkor (“ISC”) ivvota unanimament favur ir-rakkomandazzjoni tal-Membri tal-ISO biex jemendaw il-Ftehim, f’konformità mal-eżitu tan-negozjati.

                  L-objettiv ta’ din id-Deċiżjoni tal-Kunsill huwa li tapprova l-emendi u taħtar lill-persuna/i li jkollha/jkollhom is-setgħa li tiddepożita/jiddepożitaw, f’isem l-Unjoni, in-notifika dwar l-aċċettazzjoni tal-emenda fil-post magħżul.

               2.BAŻI ĠURIDIKA

                  F’konformità mal-Artikoli 207(4) u 218(6), il-punt (a)(v) tat-TFUE, jenħtieġ li l-Kummissjoni, bħala n-negozjatur tal-emendi għall-Ftehim, tagħmel proposta lill-Kunsill biex jikkonkludi, wara li jkollu l-kunsens tal-Parlament Ewropew, l-emendi għall-Ftehim.

               3.IMPLIKAZZJONIJIET BAĠITARJI

                  Skont ir-regoli attwali dwar il-kontribuzzjonijiet finanzjarji lill-ISO, is-sehem tal-Unjoni tal-kontribuzzjoni finanzjarja baqa’ prattikament l-istess mill-1992 ’l hawn, għalkemm is-suq dinji taz-zokkor, u b’mod partikolari l-pożizzjoni relattiva tal-Unjoni fih, inbidlu b’mod sostanzjali minn dak iż-żmien ’il hawn. Bħala riżultat, l-Unjoni assumiet sehem sproporzjonalment kbir tal-kostijiet baġitarji
                     44.

                  Bl-approvazzjoni tal-emenda tal-Artikolu 25 tal-Ftehim, li jirregola l-adozzjoni tal-baġit amministrattiv u tal-kontribuzzjonijiet tal-Membri, il-kalkolu għad-distribuzzjoni tal-voti se jkun allinjat aħjar mas-suq dinji taz-zokkor attwali. Huwa previst perjodu ta’ tranżizzjoni ta’ massimu ta’ għaxar snin, li fih il-bidla annwali fl-għadd ta’ voti hija limitata għal 15 % fl-ewwel ħames snin u għal 20 % għall-bqija tal-perjodu ta’ tranżizzjoni. Il-bidla fil-metodu ta’ kalkolu se tbaxxi l-ammont ta’ voti mqassma lill-UE għal finijiet baġitarji, li min-naħa tagħha se tnaqqas il-kontribuzzjoni tal-UE għall-ISO.

               4.ELEMENTI OĦRA

               •Spjegazzjoni fid-dettall tad-dispożizzjonijiet speċifiċi tal-proposta

                  F’konformità mal-Artikolu 44(1) tal-Ftehim, kull Membru għandu jinnotifika lid-depożitarju dwar l-aċċettazzjoni tiegħu tal-emenda fiż-żmien stabbilit mill-ISC. Abbażi tal-iskeda ta’ żmien kif miftiehma mill-ISC, il-Membri għandhom sal-25 ta’ Novembru 2022 biex jiksbu l-approvazzjoni għall-emendi f’konformità mal-proċeduri kostituzzjonali tagħhom. Wara li tinkiseb l-approvazzjoni, il-Membri għandhom jipprovdu notifika depożitarja dwar l-aċċettazzjoni tal-emendi lis-Segretarju Ġenerali tan-Nazzjonijiet Uniti fi New York qabel it-30 ta’ Ġunju 2023.

               2022/0082 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-emendi għall-Ftehim Internazzjonali dwar iz-Zokkor tal-1992

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), flimkien mal-Artikolu 218(6), it-tieni subparagrafu, il-punt (a)(v) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)L-Unjoni hija Parti għall-Ftehim Internazzjonali dwar iz-Zokkor tal-1992 (“il-Ftehim”), li ġie konkluż mill-Unjoni bid-Deċiżjoni tal-Kunsill 92/580/KEE
                  5
                u hija membru tal-Organizzazzjoni Internazzjonali taz-Zokkor (“ISO”).

               (2)Abbażi tal-awtorizzazzjoni mogħtija bid-Deċiżjonijiet tal-Kunsill (UE) 2017/2242
                  6
                u (UE) 2019/2136
                  7
               , il-Kummissjoni, f’isem l-Unjoni, innegozjat ma’ membri oħra tal-ISO biex temenda l-Ftehim, taħt il-gwida tal-Konferenza tan-Nazzjonijiet Uniti dwar il-Kummerċ u l-Iżvilupp.

               (3)In-negozjati dwar l-emendi għall-Ftehim tlestew u l-formulazzjoni ġiet approvata mill-Kunsill Internazzjonali taz-Zokkor matul is-57 sessjoni tiegħu f’Novembru 2020 u t-58 sessjoni f’Ġunju 2021.

               (4)Kwalunkwe emenda miftiehma fin-negozjati trid tiġi rrakkomandata lill-membri tal-ISO mill-Kunsill Internazzjonali taz-Zokkor f’konformità mal-proċedura stabbilita fl-Artikolu 44 tal-Ftehim.

               (5)Id-Deċiżjoni tal-Kunsill (UE) 2021/1851
                  8
                awtorizzat lill-Kummissjoni biex tivvota favur ir-rakkomandazzjoni lill-membri tal-ISO biex jemendaw il-Ftehim, matul il-votazzjoni speċjali li saret fid-59 sessjoni tal-Kunsill Internazzjonali taz-Zokkor f’Novembru 2021. Il-Kunsill Internazzjonali taz-Zokkor ivvota unanimament favur.

               (6)Skont l-Artikolu 44(1) tal-Ftehim, kull Membru tal-ISO għandu jinnotifika lid-depożitarju dwar l-aċċettazzjoni tiegħu tal-emendi.

               (7)Jenħtieġ li l-emendi għall-Ftehim jiġu approvati mill-Unjoni,

               ADOTTAT DIN ID-DEĊIŻJONI:

               Artikolu 1

               L-emendi għall-Ftehim Internazzjonali dwar iz-Zokkor tal-1992, huma b’dan approvati f’isem l-Unjoni.

               It-test tal-emendi huwa mehmuż ma’ din id-Deċiżjoni.

               Artikolu 2

               Il-Kummissjoni għandha, f’isem l-Unjoni, tinnotifika lid-depożitarju dwar l-aċċettazzjoni tal-emendi kif previst fl-Artikolu 44(1) tal-Ftehim, bil-għan li tesprimi l-kunsens tal-Unjoni li tkun marbuta bil-Ftehim emendat.

               Artikolu 3

               Din id-Deċiżjoni għandha tidħol fis-seħħ fi [   ]
                  9
               .

               Magħmul fi Brussell,

                     Għall-Kunsill

                     Il-President

                        DIKJARAZZJONI FINANZJARJA

                        FinancSt/10/
                           PSH/cl/830164

                        6.22.2022.1

                        DATA: 01.02.2022

                        1.

                        INTESTATURA TAL-BAĠIT:

                        14 20 03 06 Organizzazzjonijiet u ftehimiet internazzjonali

                        APPROPRJAZZJONIJIET:

                        B2022 EUR 5 300 000

                        2.

                        TITOLU:

                        Proposta għal Deċiżjoni tal-Kunsill dwar il-konklużjoni tal-emendi għall-Ftehim Internazzjonali dwar iz-Zokkor tal-1992.

                        3.

                        BAŻI ĠURIDIKA: L-Artikolu 207(4) u l-Artikolu 218(6), il-punt (a)(v) tat-Trattat dwar il-Funzjonament tal-Unjoni Ewropea

                        4.

                        GĦANIJIET:

                        L-objettiv ta’ din id-Deċiżjoni tal-Kunsill huwa li tapprova l-emendi u taħtar lill-persuna/i li jkollha/jkollhom is-setgħa li tiddepożita/jiddepożitaw, f’isem l-Unjoni, in-notifika dwar l-aċċettazzjoni tal-emendi fil-post magħżul, skont l-Artikolu 44(1) tal-Ftehim.

                        L-emenda tikkonċerna l-baġit amministrattiv u l-kontribuzzjonijiet tal-Membri (l-Artikolu 25); it-twessigħ tal-objettivi, tal-istudji, tal-evalwazzjonijiet u tal-attivitajiet ta’ riċerka, li jippermetti l-inklużjoni ta’ prodotti oħra relatati maz-zokkor (l-Artikoli 1, 32, 33 u 34), u r-regoli għall-ħatra tad-Direttur Eżekuttiv (l-Artikolu 23).

                        B’mod partikolari, l-Artikolu 25 joffri metodu ta’ kalkolu rivedut u mekkaniżmu ta’ aġġornament ta’ aġġustament aktar effettiv sabiex jiġi normalizzat is-sehem tal-UE tal-kostijiet baġitarji u tar-responsabbiltà fi ħdan l-ISO.

                        5.

                        IMPLIKAZZJONIJIET FINANZJARJI

                        PERJODU TA’ 12-IL XAHAR

                           (f’miljuni ta’ EUR)

                        SENA FINANZJARJA ATTWALI

                        2022

                        (f’miljuni ta’ EUR)

                        SENA FINANZJARJA TA’ WARA

                        2023

                        (f’miljuni ta’ EUR)

                        5.0

                        NEFQA

                        -
                              IDDEBITATA LILL-BAĠIT TAL-UE
                           (RIFUŻJONIJIET/INTERVENTI)

                        -
                              AWTORITAJIET NAZZJONALI

                        -
                              OĦRAJN

                        -

                        -

                        -

                        5.1

                        DĦUL

                        -
                              RIŻORSI PROPRJI TAL-UE
                           (IMPOSTI/DAZJI TAD-DWANA)

                        -
                              NAZZJONALI

                        2024 (f’miljuni ta’ EUR)

                        5.0.1

                        NEFQA PROĠETTATA

                              -

                        5.1.1

                        DĦUL PROĠETTAT

                        5.2

                        METODU TAL-KALKOLU:

                        6.0

                        IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT ATTWALI?

                        IVA

                        6.1

                        IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN KAPITOLI TAL-BAĠIT ATTWALI?

                        -

                        6.2

                        SE JKUN HEMM BŻONN TA’ BAĠIT SUPPLIMENTARI?

                        -

                        6.3

                        SE JKUN HEMM BŻONN LI JIDDAĦĦLU L-APPROPRJAZZJONIJIET F’BAĠITS FUTURI?

                        IVA

                        OSSERVAZZJONIJIET:

                        Il-proposta jista’ jkollha konsegwenzi finanzjarji mill-2024 iżda dawn ma jistgħux jiġu kwantifikati fil-preżent. Is-sehem tal-Unjoni tal-kontribuzzjoni finanzjarja jvarja skont l-għadd finali ta’ voti attribwiti lill-UE wara l-ftehim ta’ emenda. X’aktarx is-sehem tal-UE se jonqos.

                     (1)
                  1
                        Id-Deċiżjoni tal-Kunsill tat-13 ta’ Novembru 1992 dwar l-iffirmar u l-konklużjoni tal-Ftehim Internazzjonali dwar iz-Zokkor tal-1992 (92/580/KEE) (ĠU L 379 tat-23.12.1992, p. 15).

                     (2)
                  2
                        Id-Deċiżjoni tal-Kunsill 2017/2242 tat-30 ta’ Novembru 2017 li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992 (ĠU L 322, 7.12.2017, p. 29).

                     (3)
                  3
                        Id-Deċiżjoni tal-Kunsill (UE) 2019/2136 tal-5 ta’ Diċembru 2019 li tawtorizza l-ftuħ ta’ negozjati biex jiġi emendat il-Ftehim Internazzjonali dwar iz-Zokkor tal-1992 (ĠU L 324, 13.12.2019, p. 3–4).

                     (4)
                  4
                        L-għadd ta’ voti ddeterminati skont l-Artikolu 25 flimkien mal-ammont għal kull vot jintużaw biex tiġi kkalkulata l-kontribuzzjoni finanzjarja ta’ kull Membru għall-baġit annwali tal-ISO.

                     (5)

                        Id-Deċiżjoni tal-Kunsill tat-13 ta’ Novembru 1992 dwar l-iffirmar u l-konklużjoni tal-Ftehim Internazzjonali dwar iz-Zokkor tal-1992 (92/580/KEE) (ĠU L 379 tat-23.12.1992, p. 15).

                     (6)

                        Id-Deċiżjoni tal-Kunsill 2017/2242 tat-30 ta’ Novembru 2017 li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992 (ĠU L 322, 7.12.2017, p. 29).

                     (7)

                        Id-Deċiżjoni tal-Kunsill (UE) 2019/2136 tal-5 ta’ Diċembru 2019 li tawtorizza l-ftuħ ta’ negozjati biex jiġi emendat il-Ftehim Internazzjonali dwar iz-Zokkor tal-1992 (ĠU L 324, 13.12.2019, p. 3–4).

                     (8)

                        Deċiżjoni tal-Kunsill (UE) 2021/1851 tal-15 ta’ Ottubru 2021 dwar il-pożizzjoni li trid tittieħed f’isem l-Unjoni Ewropea fi ħdan il-Kunsill Internazzjonali taz-Zokkor fir-rigward tal-emendi tal-Ftehim Internazzjonali dwar iz-Zokkor tal-1992 u l-iskeda taż-żmien għall-implimentazzjoni tagħhom (ĠU L 374, 22.10.2021, p. 49–51).

                     (9)

                        Id-data tad-dħul fis-seħħ tal-Ftehim se tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

    ---documentbreak---

               IL-KUMMISSJONI EWROPEA
            Brussell, 21.3.2022
            COM(2022) 117 final

            ANNESS
            tal-
            Proposta għal DEĊIŻJONI TAL-KUNSILL
            dwar il-konklużjoni tal-emendi għall-Ftehim Internazzjonali dwar iz-Zokkor tal-1992

               ANNESS

               Il-Ftehim Internazzjonali dwar iz-Zokkor tal-1992 (“il-Ftehim”) huwa emendat kif ġej:

               (1) L-Artikolu 1 huwa sostitwit b’dan li ġej:

               “Artikolu 1

               Objettivi

               L-objettivi tal-Ftehim Internazzjonali dwar iz-Zokkor tal-1992 (minn hawn ’il quddiem imsejjaħ “dan il-Ftehim”), fid-dawl tat-termini tar-riżoluzzjoni 93 (IV) adottati mill-Konferenza tan-Nazzjonijiet Uniti dwar il-Kummerċ u l-Iżvilupp, huma:

               (a)li tiġi żgurata kooperazzjoni internazzjonali msaħħa dwar il-kwistjonijiet dinjija taz-zokkor u tal-prodotti dolċifikanti kif ukoll dwar il-kwistjonijiet relatati, inkluż il-bijoenerġija u l-produzzjoni tal-fjuwil tal-etanol abbażi ta’ għelejjel taz-zokkor;

               (b)li jiġi pprovdut qafas għall-konsultazzjonijiet intergovernattivi dwar is-swieq taz-zokkor u tal-prodotti dolċifikanti, kif ukoll dwar il-prodotti sekondarji tal-industrija taz-zokkor u l-fjuwil tal-etanol abbażi ta’ għelejjel taz-zokkor;

               (c)li jiġi ffaċilitat in-negozjar billi tinġabar u tiġi pprovduta l-informazzjoni dwar is-suq dinji taz-zokkor u ta’ prodotti dolċifikanti oħra, kif ukoll dwar il-bijoenerġija u l-fjuwil tal-etanol abbażi ta’ għelejjel taz-zokkor;

               (d)li titħeġġeġ żieda fid-domanda għaz-zokkor u għall-għelejjel taz-zokkor, b’mod partikolari għal użi mhux tal-ikel.”;

               (2)fl-Artikolu 23, il-paragrafu 1 huwa sostitwit b’dan li ġej:

               “1. Il-Kunsill għandu jaħtar id-Direttur Eżekuttiv permezz ta’ votazzjoni speċjali għal perjodu ta’ erba’ snin. Il-ħatra mill-Kunsill għandha sseħħ mill-inqas sitt xhur qabel il-bidu tal-mandat tad-Direttur Eżekuttiv. Il-Kunsill jista’ jaħtar mill-ġdid lid-Direttur Eżekuttiv permezz ta’ votazzjoni speċjali għal perjodu ieħor ta’ erba’ snin. Id-Direttur Eżekuttiv ma għandux jinħatar għal aktar minn żewġ mandati. It-termini speċifiċi tal-ħatra tad-Direttur Eżekuttiv għandhom jiġu deċiżi mill-Kunsill.”;

               (3)L-Artikolu 25 huwa sostitwit b’dan li ġej:

               “Artikolu 25

               Adozzjoni tal-baġit amministrattiv u kontribuzzjonijiet tal-Membri

                1. Għall-fini ta’ dan l-Artikolu, il-Membri għandu jkollhom 2000 vot.

               2. (a)Kull Membru għandu jkollu għadd ta’ voti, li għandhom jiġu ddeterminati f’konformità mal-paragrafu 3 hawn taħt.

               (b)L-ebda Membru ma għandu jkollu inqas minn sitt voti.

               (c)Ma għandu jkun hemm l-ebda vot frazzjonat. L-ittondjar għandu jkun permess fil-proċess tal-kalkolu u biex jiġi żgurat li jiġi allokat l-għadd ta’ voti totali.

               3.Il-voti għandhom jiġu ddeterminati annwalment skont il-proċedura li ġejja: kull sena mill-2023 ’il quddiem, fiż-żmien tal-pubblikazzjoni tal-Annwarju taz-Zokkor mill-Organizzazzjoni Internazzjonali taz-Zokkor, l-għadd ta’ voti għal kull Membru għandu jiġi kkalkulat abbażi tal-indikaturi li ġejjin u l-ponderazzjoni relattiva tagħhom:

               ·għal 20 % tal-voti, l-attribuzzjoni tkun pro rata tas-sehem ta’ dak il-membru fuq it-total tal-esportazzjonijiet tal-membri, flimkien ma’

               ·għal 20 % tal-voti, l-attribuzzjoni tkun pro rata tas-sehem ta’ dak il-membru fuq it-total tal-importazzjonijiet tal-membri, flimkien ma’

               ·għal 20 % tal-voti, l-attribuzzjoni tkun pro rata tas-sehem ta’ dak il-membru fuq it-total tal-produzzjoni tal-membri, flimkien ma’

               ·għal 20 % tal-voti, l-attribuzzjoni tkun pro rata tas-sehem ta’ dak il-membru fuq it-total tal-konsum tal-membri, flimkien ma’

               ·għal 20 % tal-voti, l-attribuzzjoni tkun pro rata tas-sehem ta’ dak il-membru fuq it-total tal-Fattur tal-Kapaċità ta’ Ħlas (APF) tal-membri. L-APF huwa ekwivalenti għall-aħħar valutazzjonijiet ippubblikati dwar it-tqassim tal-ispejjeż tan-Nazzjonijiet Uniti.

               L-għadd ta’ voti ta’ kull Membri għandu jiġi kkalkulat, għal kull wieħed mill-indikaturi ta’ hawn fuq, bl-użu tal-medja ta’ dak l-indikatur għall-aħħar ħames snin ippubblikata fl-aktar edizzjoni reċenti tal-Annwarju taz-Zokkor tal-Organizzazzjoni. Is-sehem ta’ kull Membru fit-total tal-Membri kollha għall-indikaturi msemmija hawn fuq għandu jiġi kkalkulat mid-Direttur Eżekuttiv. Id-data kollha ta’ hawn fuq se tiġi ddistribwita lill-Membri fil-ħin li fih isiru l-kalkoli.

               4.Fil-każ ta’ adeżjoni ta’ Membru jew Membri wara d-dħul fis-seħħ ta’ dan il-Ftehim, il-voti tagħhom għandhom jiġu ddeterminati skont il-kjavi tal-kalkolu skont il-paragrafi 2 u 3 hawn fuq. Il-voti tal-Membri eżistenti għandhom jiġu kkalkulati mill-ġdid kif xieraq sabiex it-total tal-voti jibqa’ ta’ 2000.

               5.Fil-każ tal-ħruġ ta’ Membru jew Membri, il-voti tal-Membru jew il-Membri li joħorġu għandhom jitqassmu mill-ġdid lill-Membri li jibqgħu, abbażi tal-ishma kkalkulati mill-ġdid tal-ħames indikaturi tal-Membri sabiex it-total tal-voti tal-Membri kollha jibqa’ 2000.

               6. Arranġament tranżitorju:

               (a)Għall-fini li jiġi stabbilit punt tat-tluq għall-kalkolu tal-aġġustamenti, is-Sħubija u s-sitwazzjoni tal-votazzjoni fis-sena 2022 se jkunu punt ta’ referenza.

               (b)Matul l-ewwel ħames snin tal-perjodu ta’ tranżizzjoni, l-għadd ta’ voti ta’ kull Membru ma jistax ikun aktar minn 15 % ogħla jew inqas minn dak miftiehem għas-sena preċedenti, u, fit-tieni ħames snin tal-perjodu ta’ tranżizzjoni, l-għadd ta’ voti ta’ kull Membru ma jistax ikun aktar minn 20 % ogħla jew inqas minn dawk miftiehma għas-sena preċedenti. Iċ-ċifri jistgħu jiġu ttondjati ħlief f’każijiet fejn l-ittondjar tal-għadd ta’ voti allokati lil Membru, f’konformità mad-dispożizzjonijiet tal-paragrafu 2(c), iwassal biex jinqabżu l-persentaġġi miftiehma.

               (c)Għall-finijiet li tiġi stabbilita l-kontribuzzjoni għal kull vot, il-voti li ma jiġux allokati minħabba l-applikazzjoni tal-paragrafu 6(b) hawn fuq ma għandhomx jitqassmu fost il-Membri l-oħra. Għalhekk, il-kontribuzzjoni għal kull vot se tiġi ddeterminata abbażi tal-għadd ta’ voti ġenerali kkalkulati mill-ġdid, dment li dawn ma jaqbżux l-2000 vot.

               (d)L-arranġament tranżitorju se jitlesta fi żmien 10 snin.

               7. Id-dispożizzjonijiet tal-Artikolu 26, il-paragrafu 2 dwar is-sospensjoni mid-dritt għall-vot minħabba n-nuqqas ta’ twettiq tal-obbligi, ma għandhomx japplikaw għal dan l-Artikolu.

               8. Matul it-tieni nofs ta’ kull sena, il-Kunsill għandu jadotta l-baġit amministrattiv tal-Organizzazzjoni għas-sena ta’ wara u għandu jiddetermina l-kontribuzzjoni għal kull vot tal-Membri meħtieġa biex jintlaħaq dak il-baġit, wara li jitqiesu d-dispożizzjonijiet tal-paragrafu 6 ta’ dan l-Artikolu.

               9.Il-kontribuzzjoni ta’ kull Membru għall-baġit amministrattiv għandha tiġi kkalkulata billi l-kontribuzzjoni għal kull vot tiġi mmultiplikata bl-għadd ta’ voti li jkollu skont dan l-Artikolu, kif ġej:

               (a)Għal dawk li jkunu Membri fiż-żmien tal-adozzjoni finali tal-baġit amministrattiv, l-għadd ta’ voti li jkollhom dakinhar; kif ukoll

               (b)Għal dawk li jsiru Membri wara l-adozzjoni tal-baġit amministrattiv, l-għadd ta’ voti li jirċievu meta jissieħbu, aġġustat skont il-bqija tal-perjodu kopert mill-baġit jew mill-baġits; il-valutazzjonijiet li jsiru fir-rigward ta’ Membri oħra ma għandhomx jinbidlu.

               10.Il-Kunsill jista’, permezz ta’ votazzjoni speċjali, jieħu dik il-miżura li jqis xierqa sabiex jimmitiga l-effetti fuq il-kontribuzzjonijiet tal-Membri li jirriżultaw minn sħubija possibbilment limitata fiż-żmien tal-adozzjoni tal-baġit amministrattiv għall-2024 jew minn kwalunkwe tnaqqis kbir fis-sħubija minn hemm ’il quddiem.”;

               (4)L-Artikolu 32 huwa sostitwit b’dan li ġej:

               “Artikolu 32

               Informazzjoni u studji

               1.L-Organizzazzjoni għandha taġixxi bħala ċentru għall-ġbir u l-pubblikazzjoni ta’ informazzjoni statistika u studji dwar il-prezzijiet, l-esportazzjonijiet u l-importazzjonijiet, il-konsum u l-istokkijiet tal-prodotti taz-zokkor, kif ukoll it-taxxi fuq il-prodotti taz-zokkor u l-produzzjoni dinjija.

               2. Il-membri jimpenjaw ruħhom li jipprovdu, fiż-żmien mogħti lilhom mir-regoli ta’ proċedura, l-istatistika u l-informazzjoni kollha disponibbli li jkunu meħtieġa biex l-Organizzazzjoni tkun tista’ twettaq il-funzjonijiet tagħha skont dan il-ftehim. Jekk dan ikun meħtieġ, l-Organizzazzjoni għandha tuża dik l-informazzjoni rilevanti li tista’ tkun disponibbli għaliha minn sorsi oħra. L-Organizzazzjoni ma għandha tippubblika l-ebda informazzjoni li tista’ sservi biex jiġu identifikati l-operazzjonijiet tal-persuni jew tal-kumpaniji li jipproduċu, jipproċessaw jew jikkummerċjalizzaw il-prodotti taz-zokkor.”;

               (5)L-Artikolu 33 huwa sostitwit b’dan li ġej:

               “Artikolu 33

               Evalwazzjoni tas-suq, konsum u statistika

               1. Il-Kunsill għandu jistabbilixxi Kumitat dwar l-Evalwazzjoni tas-Suq tal-Prodotti taz-Zokkor, il-Konsum u l-Istatistika, magħmul mill-Membri kollha, taħt il-Presidenza tad-Direttur Eżekuttiv.

               2. Il-Kumitat għandu jżomm il-kwistjonijiet relatati mal-ekonomija dinjija tal-prodotti taz-zokkor taħt rieżami kontinwa u għandu jinforma lill-Membri dwar ir-riżultat tad-deliberazzjonijiet tiegħu, għal liema skop għandu jorganizza laqgħat, normalment darbtejn fis-sena. Fir-rieżami tiegħu, il-Kumitat għandu jqis l-informazzjoni rilevanti kollha miġbura mill-Organizzazzjoni skont l-Artikolu 32.

               3. Il-Kumitat għandu jwettaq il-ħidma fl-oqsma li ġejjin:

               (a)It-tħejjija tal-istatistika dwar il-prodotti taz-zokkor u l-analiżi statistika tal-produzzjoni, il-konsum, l-istokkijiet, il-kummerċ internazzjonali u l-prezzijiet tal-prodotti taz-zokkor;

               (b)L-analiżi tal-imġiba tas-suq u l-fatturi li jaffettwawha, b’referenza speċjali għall-parteċipazzjoni tal-pajjiżi li qed jiżviluppaw fil-kummerċ dinji;

               (c)L-analiżi tad-domanda għall-prodotti taz-zokkor, inklużi l-effetti tal-użu ta’ kwalunkwe forma ta’ sostituti naturali u artifiċjali għall-prodotti taz-zokkor fuq il-kummerċ dinji, u l-konsum tal-prodotti taz-zokkor;

               (d)Kwistjonijiet oħra kif approvati mill-Kunsill.

               4. Kull sena, il-Kunsill għandu jikkunsidra abbozz ta’ programm ta’ ħidma bil-quddiem, akkumpanjat mill-istimi tar-riżorsi meħtieġa, imħejji mid-Direttur Eżekuttiv.”;

               (6)L-Artikolu 34 huwa sostitwit b’dan li ġej:

               “Artikolu 34

               Riċerka u żvilupp

               Sabiex jinkisbu l-objettivi stabbiliti fl-Artikolu 1, il-Kunsill jista’ jassisti kemm fir-riċerka xjentifika u l-iżvilupp fl-ekonomiji tal-prodotti taz-zokkor kif ukoll fit-tixrid tar-riżultati miksuba f’dan il-qasam. Għal dan il-għan, il-Kunsill jista’ jikkoopera mal-organizzazzjonijiet internazzjonali u l-istituzzjonijiet tar-riċerka bil-kundizzjoni li ma jkun hemm l-ebda obbligu finanzjarju addizzjonali min-naħa tal-Kunsill.”;

               (7)it-titolu tal-Anness huwa sostitwit b’dan li ġej:

               “Allokazzjoni tal-voti miftiehma oriġinarjament fl-1992”.


               IL-KUMMISSJONI EWROPEA
            Brussell, 21.3.2022
            COM(2022) 116 final
            2022/0081(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fit-tħejjija tad-19-il laqgħa tal-Konferenza tal-Partijiet għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CoP19 tas-CITES)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fit-tħejjija tad-19-il laqgħa tal-Konferenza tal-Partijiet għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu, b’konnessjoni mal-emendi previsti tal-Appendiċi għall-Konvenzjoni.

               2.Kuntest tal-proposta

               2.1.Il-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu

               Il-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (“il-Konvenzjoni” jew CITES) għandha l-għan li tipproteġi l-annimali u l-pjanti selvaġġi kontra sfruttament żejjed permezz tal-kummerċ internazzjonali. Il-Konvenzjoni daħlet fis-seħħ fl-1 ta’ Lulju 1975.

               L-Unjoni Ewropea u l-Istati Membri kollha tagħha huma Partijiet għall-Konvenzjoni
                  1
               .

               2.2.Il-Konferenza tal-Partijiet għall-Konvenzjoni

               Il-Konferenza tal-Partijiet (CoP) stabbilita skont l-Artikolu XI tal-Konvenzjoni, hija l-korp ta’ tmexxija tal-Konvenzjoni. Il-Konferenza tal-Partijiet tiltaqa’ kull sentejn sa tliet snin biex tirrevedi l-implimentazzjoni tal-Konvenzjoni. B’mod partikolari, għall-finijiet ta’ din il-proposta, is-CoP tqis u tadotta proposti biex temenda l-listi ta’ speċijiet ta’ annimali u pjanti fil-periklu inklużi fl-Appendiċijiet I u II tal-Konvenzjoni.

               2.3.Id-deċiżjonijiet previsti tal-Konferenza tal-Partijiet

               Matul id-19-il laqgħa tagħha (CoP19) mill-14 sal-25 ta’ Novembru 2022, il-Konferenza tal-Partijiet se tiddeċiedi dwar proposti biex temenda l-Appendiċijiet tas-CITES (il-“proposti għall-elenkar”). L-iskop li jiġu inklużi (gruppi ta’) speċijiet partikolari fl-Appendiċijiet huwa li jkun hemm monitoraġġ u regolamentazzjoni (Appendiċi II) jew li jkun hemm projbizzjoni b’mod ġenerali (Appendiċi I) ta’ negozjar kummerċjali f’dawk l-ispeċijiet.

               Bħala partijiet integrali tal-Konvenzjoni, l-Appendiċijiet huma legalment vinkolanti. Skont l-Artikolu XV(1)(c) tal-Konvenzjoni, l-emendi deċiżi mis-CoP isiru applikabbli fi żmien 90 jum wara t-tmiem tas-CoP.

               3.Pożizzjoni li għandha tittieħed f’isem l-Unjoni

               F’konformità mal-Artikolu XV(1) tal-Konvenzjoni, kwalunkwe Parti tista’ tipproponi emendi għall-Appendiċi I jew II għall-konsiderazzjoni fil-CoP19. It-test tal-emenda proposta għandu jiġi kkomunikat lis-Segretarjat tal-Konvenzjoni mill-inqas 150 jum qabel il-laqgħa, jiġifieri sas-17 ta’ Ġunju 2022.

               Barra minn hekk, f’konformità mal-Artikolu XVI tal-Konvenzjoni, kwalunkwe Parti tista’ tippreżenta lis-Segretarjat lista ta’ speċijiet li tidentifika bħala li huma soġġetti għal regolamentazzjoni fil-ġurisdizzjoni tagħha, għall-fini tal-prevenzjoni jew ir-restrizzjoni tal-isfruttament, u bħala li jeħtieġu l-kooperazzjoni ta’ Partijiet oħra fil-kontroll tal-kummerċ. Filwaqt li tali sottomissjoni tista’ ssir fi kwalunkwe ħin, il-paragrafu 3 tar-Riżoluzzjoni Conf. 9.25 (Rev. CoP18) tal-Konferenza tal-Partijiet għall-Konvenzjoni tas-CITES jirrakkomanda li l-Parti li beħsiebha tinkludi speċi fl-Appendiċi III għandha tinforma lis-Segretarjat bl-intenzjoni tagħha mill-inqas 3 xhur qabel il-laqgħa tal-Konferenza tal-Partijiet. Dan sabiex jiġi żgurat id-dħul fis-seħħ tiegħu fl-istess jum bħall-emendi għall-Appendiċijiet I u II adottati fil-laqgħa.

               Jekk jiġu adottati, il-proposti għall-elenkar jistgħu jaffettwaw ir-regoli tal-UE, peress li jkunu jinvolvu emendi għal-leġiżlazzjoni rilevanti tal-Unjoni, b’mod partikolari l-Anness tar-Regolament tal-Kunsill (KE) Nru 338/97
                  2
               , fejn jeħtieġ li jiġu riflessi l-bidliet fl-Appendiċijiet tal-Konvenzjoni. Dan jirriżulta fl-istabbiliment ta’ restrizzjonijiet għall-kummerċ mill-UE, fiha jew madwarha għall-ispeċijiet ikkonċernati minn dawn il-bidliet. Is-sottomissjoni skont l-Artikolu XVI tal-Konvenzjoni għandha effetti legali simili.

               Esperti mill-Istati Membri tal-UE u mill-Kummissjoni kienu qed jikkunsidraw gruppi tassonomiċi differenti biex jidentifikaw speċijiet li huma mhedda minħabba l-kummerċ internazzjonali u bħala tali jistgħu jissodisfaw il-kriterji għall-inklużjoni f’wieħed mill-Appendiċijiet tas-CITES, bil-ħsieb ta’ proposti u sottomissjonijiet mill-Unjoni għall-elenkar ta’ dawn l-ispeċijiet fil-CoP19 jew fl-okkażjoni tiegħu. Bħala riżultat ta’ dawn il-konsiderazzjonijiet, 12-il abbozz ta’ proposta għall-inklużjoni ta’ speċijiet fl-Appendiċi I jew II tas-CITES huma msemmija fid-Deċiżjoni tal-Kunsill propost.

               Speċi waħda (Cuora galbinifrons) hija proposta għat-trasferiment mill-Appendiċi II tas-CITES għall-Appendiċi I, f’konformità mal-konklużjoni tal-Kumitat tal-Annimali tas-CITES li l-ispeċi tissodisfa l-kriterji għall-inklużjoni fl-Appendiċi I,
                  3
                kif definit fil-paragrafu 1 tal-Artikolu II tas-CITES, jiġifieri li l-ispeċi hija mhedda bl-estinzjoni u hija affettwata mill-kummerċ.

               Ħdax-il proposta oħra jissuġġerixxu li speċijiet individwali jew gruppi ta’ speċijiet (elenkati fil-livell tassonomiku ogħla) jenħtieġ li jiġu inklużi mill-ġdid fl-Appendiċi II tas-CITES, f’konformità mal-kriterji fil-paragrafu 2 tal-Artikolu II tal-Konvenzjoni u mal-gwida addizzjonali fir-Riżoluzzjoni 9.24 tas-CoP (Rev. CoP17). F’kull każ din il-valutazzjoni hija bbażata fuq il-letteratura xjentifika u fuq sorsi oħra ta’ informazzjoni xjentifika, li jinkludu kategorizzazzjoni tal-ispeċijiet skont il-Lista l-Ħamra ta’ Speċijiet Mhedda kkompilata mill-Unjoni Internazzjonali għall-Konservazzjoni tan-Natura (IUCN) u, fejn disponibbli, d-data kummerċjali miksuba mill-Bażi tad-Data tal-Kummerċ tas-CITES, kif ukoll informazzjoni speċifika għal pajjiż dwar l-istatus ta’ konservazzjoni tal-ispeċijiet u l-miżuri ta’ protezzjoni eżistenti.

               Dawn l-abbozzi tal-proposti għall-elenkar ġew ikkunsidrati mil-laqgħat tal-Grupp ta’ Esperti tal-awtoritajiet ta’ ġestjoni tas-CITES tal-Istati Membri u minn laqgħa ad hoc tar-rappreżentanti tal-awtoritajiet xjentifiċi tal-Istati Membri għas-CITES. F’konformità mar-Riżoluzzjoni 9.24 tas-CoP (Rev. CoP17), il-Kummissjoni kkonsultat ukoll mal-Istati taż-żoni tad-distribuzzjoni tal-ispeċi li qed jiġu kkunsidrati għall-elenkar. Il-Kummissjoni fittxet il-fehmiet tagħhom dwar elenkar possibbli skont il-Konvenzjoni, ħeġġithom jikkondividu informazzjoni xjentifika rilevanti u, fejn l-Istati taż-żoni tad-distribuzzjoni kienu favur proposta ta’ elenkar, stednithom jingħaqdu mal-UE fit-tressiq tal-proposta lis-Segretarjat. Għar-rebbiegħa tal-2022 huma ppjanati laqgħat dedikati mal-partijiet ikkonċernati tal-UE u mar-rappreżentanti ta’ pajjiżi terzi dwar il-proposti potenzjali ta’ elenkar tal-UE.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  4
               .

               4.1.2.Applikazzjoni għall-każ attwali

               Il-Konferenza tal-Partijiet hija korp stabbilit bi ftehim, jiġifieri s-CITES.

               L-emendi għall-Appendiċi I u II tas-CITES li dwarhom is-CoP għandha tiddeċiedi jikkostitwixxu atti li għandhom effetti legali. Minħabba li huma parti integrali mill-Konvenzjoni, l-Appendiċijiet emendati se jkunu vinkolanti skont id-dritt internazzjonali.

               Filwaqt li n-notifika relatata mal-Appendiċi III ma teħtieġx deċiżjoni mis-CoP, huwa xieraq li tiġi inkluża f’din id-deċiżjoni attwali għal raġunijiet ta’ konsistenza, peress li l-emendi għall-Appendiċi III jaffettwaw ukoll ir-Regolament tal-Kunsill (KE) Nru 338/97.

               L-emendi għall-Appendiċijiet la jissupplimentaw u lanqas jemendaw il-qafas istituzzjonali tal-Konvenzjoni.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               Fir-rigward ta’ att previst li jsegwi għadd ta’ objettivi f’daqqa, jew li għandu diversi komponenti, li huma marbuta b’mod inseparabbli mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE jkollha tinkludi, eċċezzjonalment, id-diversi bażijiet ġuridiċi korrispondenti.

               4.2.2.Applikazzjoni għall-każ attwali

               Id-deċiżjonijiet tas-CoP previsti għandhom objettivi u komponenti fil-qasam tal-“ambjent” u tal-“kummerċ”. Dawn l-elementi tal-att previst huma marbuta b’mod inseparabbli mingħajr ma wieħed ikun inċidentali għall-ieħor.

               Għalhekk, il-bażi ġuridika sostantiva tad-deċiżjoni proposta tikkonsisti mid-dispożizzjonijiet li ġejjin: l-Artikoli 192(1) u 207(3) u (4), l-ewwel subparagrafu.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikoli 192(1) u 207 flimkien mal-Artikolu 218(9) tat-TFUE.

               2022/0081 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea
                  fit-tħejjija tad-19-il laqgħa tal-Konferenza tal-Partijiet għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CoP19 tas-CITES)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 192(1) u 207(3) u (4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (“il-Konvenzjoni”) ġiet konkluża mill-Unjoni bid-Deċiżjoni tal-Kunsill (UE) 2015/451 tas-6 ta’ Marzu 2015
                  5
                u daħlet fis-seħħ fl-1 ta’ Lulju 1975.

               (2)Skont l-Artikolu XI(3) tal-Konvenzjoni, il-Konferenza tal-Partijiet tista’, inter alia, tadotta deċiżjonijiet biex temenda l-Appendiċijiet I u II għall-Konvenzjoni.

               (3)Barra minn hekk, f’konformità mal-Artikolu XVI tal-Konvenzjoni, kwalunkwe Parti tista’ tippreżenta lis-Segretarjat lista ta’ speċijiet li hija tidentifika bħala li huma soġġetti għal regolamentazzjoni fil-ġurisdizzjoni tagħha, għall-fini ta' prevenzjoni jew restrizzjoni tal-isfruttament, u bħala li jeħtieġu l-kooperazzjoni ta’ Partijiet oħra fil-kontroll tal-kummerċ.

               (4)Matul id-19-il laqgħa tagħha mill-14 sal-25 ta’ Novembru 2022, il-Konferenza tal-Partijiet tal-Konvenzjoni se tiddeċiedi fuq il-proposti biex temenda l-Appendiċi I u II tas-CITES. Il-Partijiet iridu jissottomettu tali proposti lis-Segretarjat tal-Konvenzjoni sas-17 ta’ Ġunju 2022.

               (5)Is-sottomissjonijiet ta’ speċijiet għall-inklużjoni fl-Appendiċi III, li ma jeħtiġux deċiżjoni mill-Konferenza tal-Partijiet, madankollu jridu jsiru mill-inqas 3 xhur qabel waħda mil-laqgħat tagħha.

               (6)Huwa xieraq li tiġi stabbilita l-pożizzjoni li għandha tittieħed f’isem l-Unjoni fir-rigward tal-elenkar tal-proposti li jridu jiġu ppreżentati lill-Konferenza tal-Partijiet, peress li l-emendi għall-Appendiċijiet se jkunu vinkolanti fuq l-Unjoni.

               (7)Il-pożizzjoni proposta li għandha tittieħed dwar l-elenkar ta’ proposti għall-kunsiderazzjoni mill-Konferenza tal-Partijiet hija bbażata fuq analiżi esperta tal-merti tagħhom, skont il-kriterji stabbiliti fil-Konvenzjoni u fid-dawl tal-aħjar evidenza xjentifika disponibbli. Din l-evidenza tappoġġa l-elenkar speċifiku li huwa propost ma’ din id-Deċiżjoni attwali, biex jiġi żgurat li l-kummerċ fl-ispeċijiet ikkonċernati ma jheddidx is-sopravivenza tagħhom fl-ambjent naturali.

               ADOTTAT DIN ID-DEĊIŻJONI:

               Artikolu 1

               Il-proposti li għandhom isiru mill-Unjoni għall-emendi fl-Appendiċijiet tas-CITES, li għandhom isiru waqt jew fl-okkażjoni tad-19-il laqgħa tal-Konferenza tal-Partijiet għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu, huma stabbiliti fl-Anness 1.

               Artikolu 2

               Is-sottomissjoni għal inklużjoni li għandha tittieħed f’isem l-Unjoni fuq l-Appendiċi III tas-CITES fl-okkażjoni tad-19-il laqgħa tal-Konferenza tal-Partijiet għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu hija stabbilita fl-Anness 2.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                           Id-Deċiżjoni tal-Kunsill (UE) 2015/451 tas-6 ta’ Marzu 2015 dwar l-adeżjoni tal-Unjoni Ewropea għall-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES), (ĠU L 75, 19.3.2015, p. 1-3).

                     (2)

                        Ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom, (ĠU L 61, 3.3.1997, p. 1-134).

                     (3)

                        Punt 20.3.8 fis-sommarju tal-28 laqgħa tal-Kumitat, li saret fl-2015, fuq https://cites.org/sites/default/files/eng/com/ac/28/E-AC28-SumRec.pdf.

                     (4)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-kawża C-399/12, Il-Ġermanja vs Il-Kunsill, ECLI:EU:C:2014:2258.

                     (5)

                           ĠU L 75, 19.3.2015, p. 1-3.

    ---documentbreak---

               IL-KUMMISSJONI EWROPEA
            Brussell, 21.3.2022
            COM(2022) 116 final

            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropeafit-tħejjija tad-19-il laqgħa tal-Konferenza tal-Partijietgħall-Knvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CoP 19 tas-CITES)

               ANNESS 1

               Emendi għall-Appendiċijiet I u II tas-CITES li għandhom jiġu proposti mill-UE

                        Grupp tassonomiku

                        Unità tassonomika (isem komuni)

                        Proposta

                        Rettili

                        Physignathus cocincinus
                        (Dragun tal-ilma Ċiniż)

                        Inkludi fl-Appendiċi II

                        Cuora galbinifrons
                        (Fekruna tal-qoxra kaxxa tal-Indoċina)

                        Ittasferixxi mill-Appendiċi II għall-Appendiċi I

                        Amfibji

                        Laotriton laoensis
                        (Salamandra tal-Laos)

                        Inkludi fl-Appendiċi II

                        Kwota żero (kodiċi tas-sors W) għal skopijiet kummerċjali

                        Agalychnis lemur
                        (Żrinġijiet lemur tas-siġar)

                        Inkludi fl-Appendiċi II

                        Kwota żero (kodiċi tas-sors W) għal skopijiet kummerċjali

                        Ħut

                        L-ispeċijiet kollha ta’ Sphyrnidae spp. (Kurazzi) li għadhom mhumiex inklużi fl-Appendiċi II

                        Inkludi fl-Appendiċi II

                        Invertebrati

                        Thelenota ananas, T. anax,
                        T. rubralineata
                        (Bużżi)

                        Inkludi fl-Appendiċi II

                        Siġar

                        Khaya spp.
                        (Siġra tal-kawba tal-Afrika)
                        Popolazzjonijiet tal-Afrika

                        Inkludi fl-Appendiċi II bl-Annotazzjoni #17

                        Afzelia spp.
                        Popolazzjonijiet tal-Afrika

                        Inkludi fl-Appendiċi II bl-Annotazzjoni #17

                        Dipteryx spp.

                        Inkludi fl-Appendiċi II bl-Annotazzjoni [#17]

                        Handroanthus spp.
                        (Siġra tal-fjuri tat-trumbetta); Tabebuia spp. u Roseodendron spp.

                        Inkludi fl-Appendiċi II bl-Annotazzjoni #17

                        Pterocarpus spp.
                        (Padauk)
                        Popolazzjonijiet tal-Afrika

                        Inkludi fl-Appendiċi II [bl-Annotazzjoni #17]

                        Pjanti oħrajn

                        Rhodiola spp.

                        Inkludi fl-Appendiċi II bl-Annotazzjoni #2

    ---documentbreak--- NA ---documentbreak---

               IL-KUMMISSJONI EWROPEA
            Brussell, 21.3.2022
            COM(2022) 116 final

            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropeafit-tħejjija tad-19-il laqgħa tal-Konferenza tal-Partijietgħall-Konvenzjoni dwar il-Kummerċ Internazzjoni fl-Ispeċijiet ta' Fawna u Flora Selvaġġi fil-Periklu (CoP19 tas-CITES)

               ANNESS 2

               Sottomissjoni tal-UE għal emenda għall-Appendiċi III tas-CITES

               Virginijus Sinkevičius

               Il-Kummissarju għall-Ambjent,

               l-Oċeani u s-Sajd

               Brussell,

               Ref. Ares (2022) Numru ta’ reġistrazzjoni

               Is-Sinjura Ivonne Higuero

               Is-Segretarju Ġenerali

               Il-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES)

               Avenue de la Paix 8-14

               1211 Geneva 10

               L-IŻVIZZERA

               Għażiża Sinjura Higuero,

               F’isem l-Unjoni Ewropea, għandi l-unur li nippreżenta għall-inklużjoni tal-Appendiċi III tas-CITES, skont il-paragrafu 1 tal-Artikolu XVI tal-Konvenzjoni, l-ispeċi

               Caribena versicolor.

               Din l-ispeċi hija endemika għall-gżira ta’ Martinique (Franza). Kopja tal-liġi domestika rilevanti applikabbli għall-protezzjoni tagħha hija mehmuża ma’ din is-sottomissjoni, f’konformità mal-paragrafu 4 tal-Artikolu XVI.

               F’konformità mal-paragrafu 3 tar-Riżoluzzjoni Conf. 9.25 (Rev. CoP18), din iż-żieda mal-Appendiċi III jenħtieġ li tidħol fis-seħħ fl-istess jum tal-emendi tal-Appendiċi I u II adottati fid-19-il laqgħa tal-Konferenza tal-Partijiet għall-Konvenzjoni.

               Dejjem tiegħek,

               Virginijus Sinkevičius

               Mehmuż:
                     Kopja tad-Digriet Franċiż tat-3 ta’ Awwissu 2017 li jistabbilixxi l-lista ta’ Arachnidae rappreżentata fit-territorju tal-Martinique protett fit-territorju nazzjonali kollu u l-arranġamenti għall-protezzjoni tiegħu


               IL-KUMMISSJONI EWROPEA
            Brussell, 12.5.2021
            COM(2021) 237 final
            2021/0121(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Unjoni Ewropea għal estensjoni tad-deroga tad-WTO li tippermetti preferenzi kummerċjali awtonomi għall-Balkani tal-Punent

               MEMORANDUM TA’ SPJEGAZZJONI

               1.Suġġett tal-proposta

               L-objettiv ta’ din il-proposta huwa li tistabbilixxi l-pożizzjoni li għandha tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (“WTO”) b’rabta mal-adozzjoni prevista ta’ deċiżjoni li testendi d-deroga tad-WTO li tippermetti lill-Unjoni Ewropea (“UE”) tipprovdi preferenzi kummerċjali awtonomi lill-Balkani tal-Punent.

               2.Kuntest tal-proposta

               2.1.Il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ

               Il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) daħal fis-seħħ fl-1 ta’ Jannar 1995.

               L-Unjoni Ewropea hija parti għall-Ftehim.

               2.2.Il-Konferenza Ministerjali u l-Kunsill Ġenerali tal-Organizzazzjoni Dinjija tal-Kummerċ

               Skont l-Artikolu IV(1) tal-Ftehim tad-WTO, il-Konferenza Ministerjali għandha l-awtorità li tieħu deċiżjonijiet dwar il-kwistjonijiet kollha koperti minn kwalunkwe wieħed mill-Ftehimiet Kummerċjali Multilaterali.

               Skont l-Artikolu IV(2) tal-Ftehim tad-WTO, fl-intervalli bejn il-laqgħat tal-Konferenza Ministerjali, il-funzjonijiet tagħha jitmexxew mill-Kunsill Ġenerali.

               Skont l-Artikolu IX(1) tal-Ftehim tad-WTO, id-WTO normalment tieħu deċiżjonijiet b’kunsens.

               2.3.L-att previst tal-Kunsill Ġenerali tad-WTO

               Skont l-Artikolu IX(3) tal-Ftehim tad-WTO, obbligu impost fuq membru jista’ jitneħħa b’deroga f’ċirkostanzi ta’ eċċezzjoni.

               B’segwitu għal talba mill-UE, il-Kunsill Ġenerali tad-WTO jista’ jadotta deċiżjoni li testendi d-deroga eżistenti tad-WTO li tippermetti lill-UE tipprovdi preferenzi kummerċjali awtonomi lill-Balkani tal-Punent (“l-att previst”).

               Id-deroga eżistenti tiskadi fil-31 ta’ Diċembru 2021. Għaldaqstant, l-iskop tal-att previst huwa li d-deroga tiġi estiża sal-31 ta’ Diċembru 2026.

               L-att previst se jsir vinkolanti għall-Membri tad-WTO f’konformità mal-Artikolu IX(3), kif ukoll mal-Artikolu II(2) tal-Ftehim tad-WTO, li jipprevedi li: “Il-ftehimiet u l-istrumenti legali inklużi fl-Annessi 1, 2 u 3 […] huma partijiet integrali minn dan il-Ftehim, u vinkolanti għall-Membri kollha”.

               3.Il-pożizzjoni li għandha tittieħed f’isem l-Unjoni

               Fis-16 ta’ Diċembru 2020, il-Parlament Ewropew u l-Kunsill adottaw ir-Regolament (UE) 2020/2172 li jestendi l-perjodu ta’ applikazzjoni tal-preferenzi kummerċjali awtonomi sal-31 ta’ Diċembru 2025
                  1
                għall-prodotti li joriġinaw fil-Balkani tal-Punent (l-Albanija, il-Bożnija-Ħerzegovina, il-Kosovo
                  2*, il-Montenegro, il-Maċedonja ta’ Fuq, u s-Serbja). Il-preferenzi kummerċjali inizjalment ingħataw permezz tar-Regolament (KE) Nru 2007/2000
                  3
               , li wara ġie emendat u estiż diversi drabi.

               Fin-nuqqas ta’ deroga mill-obbligi tal-UE skont l-Artikolu I(1) tal-Ftehim Ġenerali dwar it-Tariffi u l-Kummerċ tal-1994 (“GATT tal-1994”) u tal-Artikolu XIII tal-GATT tal-1994, sa fejn ikun meħtieġ, it-trattament ipprovdut mill-preferenzi kummerċjali awtonomi jkollu jiġi estiż għall-Membri l-oħra kollha tad-WTO.

               Għaldaqstant, l-UE għandha l-obbligu li tippreżenta talba biex testendi d-deroga tad-WTO fuq il-preferenzi kummerċjali awtonomi mogħtija mill-UE lill-Balkani tal-Punent, skont l-Artikolu IX(3) tal-Ftehim tad-WTO għal perjodu ta’ żmien addizzjonali ta’ ħames snin, sal-31 ta’ Diċembru 2026. Jenħtieġ li l-UE, minbarra li tagħmel din it-talba, tappoġġa l-adozzjoni tagħha fil-Kunsill Ġenerali tad-WTO.

               Din tkun ir-raba’ estensjoni tad-deroga, li inizjalment kienet ingħatat fit-8 ta’ Diċembru 2000 sal-31 ta’ Diċembru 2006
                  4
               , u ġiet estiża l-aħħar fis-7 ta’ Diċembru 2016
                  5
               . Ir-raġuni għad-deroga inizjali u l-estensjonijiet tagħha hija s-sitwazzjoni ekonomika mwiegħra persistenti fir-reġjun u li t-trattament preferenzjali għall-prodotti eliġibbli li l-Unjoni tikkonċedi lil dawn il-pajjiżi huwa maħsub biex jippromwovi l-iżvilupp ekonomiku b’mod konsistenti mal-objettivi tal-GATT tal-1994.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni.

               4.1.2.Applikazzjoni għall-każ preżenti

               Il-Kunsill Ġenerali tad-WTO huwa korp imwaqqaf permezz ta’ ftehim, jiġifieri l-Ftehim tad-WTO.

               L-att li l-Kunsill Ġenerali jintalab jadotta jikkostitwixxi att li għandu effetti legali. L-att previst ikun vinkolanti skont id-dritt internazzjonali f’konformità mal-Artikolu II(2) u l-Artikolu IX(3) tal-Ftehim tad-WTO.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li tittieħed pożizzjoni f’isem l-Unjoni fir-rigward tiegħu. Jekk l-att previst ikollu żewġ miri jew żewġ komponenti, u jekk waħda minn dawn il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għaldaqstant, il-bażi ġuridika sostantiva tad-Deċiżjoni proposta hija l-ewwel subparagrafu tal-Artikolu 207(4).

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) TFUE.

               2021/0121 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Unjoni Ewropea għal estensjoni tad-deroga tad-WTO li tippermetti preferenzi kummerċjali awtonomi għall-Balkani tal-Punent

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) ġie konkluż mill-Unjoni permezz tad-Deċiżjoni tal-Kunsill 94/800/KE
                  6
                u daħal fis-seħħ fl-1 ta’ Jannar 1995.

               (2)Skont l-Artikolu II(2) tal-Ftehim tad-WTO, il-ftehimiet u l-istrumenti legali assoċjati inklużi fl-Annessi 1, 2 u 3 (“Ftehimiet Kummerċjali Multilaterali”), inkluż il-Ftehim Ġenerali dwar it-Tariffi u l-Kummerċ tal-1994 (“GATT tal-1994”), huma partijiet integrali minn dan il-Ftehim, u vinkolanti għall-Membri kollha.

               (3)Skont l-Artikolu IV(1) tal-Ftehim tad-WTO, il-Konferenza Ministerjali tista’ tadotta deċiżjonijiet dwar il-kwistjonijiet kollha koperti minn kwalunkwe wieħed mill-Ftehimiet Kummerċjali Multilaterali. Il-Konferenza Ministerjali hija komposta minn rappreżentanti tal-Membri kollha u tiltaqa’ minn tal-anqas darba kull sentejn. Skont l-Artikolu IV(2) tal-Ftehim tad-WTO, waqt l-intervalli bejn il-laqgħat tal-Konferenza Ministerjali, il-Kunsill Ġenerali għandu jmexxi l-funzjonijiet tagħha. Skont l-Artikolu IX(1) ta’ dak il-Ftehim, id-WTO normalment tieħu deċiżjonijiet b’kunsens.

               (4)F’konformità mal-Artikolu IX(3) tal-Ftehim tad-WTO, f’ċirkostanzi ta’ eċċezzjoni, il-Konferenza Ministerjali tista’ tiddeċiedi li tneħħi b’deroga obbligu impost fuq Membru mill-Ftehim tad-WTO jew minn kwalunkwe Ftehim Kummerċjali Multilaterali.

               (5)L-Unjoni ngħatat għall-ewwel darba deroga mill-obbligi tagħha skont l-Artikolu I(1) tal-GATT tal-1994 fit-8 ta’ Diċembru 2000 sal-31 ta’ Diċembru 2006
                  7
               , li ġiet estiża l-aħħar fis-7 ta’ Diċembru 2016 sal-31 ta’ Diċembru 2021, sa fejn ikun meħtieġ biex l-Unjoni tkun tista’ tikkonċedi trattament preferenzjali għall-prodotti eliġibbli li joriġinaw fil-Balkani tal-Punent.

               (6)Fis-16 ta’ Diċembru 2020, il-Parlament Ewropew u l-Kunsill adottaw ir-Regolament (UE) 2020/2172 u għal darb’oħra estenda l-perjodu ta’ applikazzjoni tal-preferenzi kummerċjali awtonomi sal-31 ta’ Diċembru 2025
                  8
                għall-Balkani tal-Punent (l-Albanija, il-Bożnija-Ħerzegovina, il-Kosovo
                  9
               , il-Montenegro, il-Maċedonja ta’ Fuq, u s-Serbja).

               (7)Fin-nuqqas ta’ deroga mill-obbligi tad-WTO, l-applikazzjoni tal-preferenzi kummerċjali awtonomi mill-Unjoni għall-Balkani tal-Punent sal-31 ta’ Diċembru 2025 ikollha tiġi estiża għall-Membri l-oħra kollha tad-WTO.

               (8)It-talba biex tiġi estiża d-deroga tad-WTO li tippermetti preferenzi kummerċjali awtonomi għall-Balkani tal-Punent hija ġustifikata meta titqies is-sitwazzjoni ekonomika mwiegħra persistenti fir-reġjun u li t-trattament preferenzjali għall-prodotti eliġibbli li l-Unjoni tikkonċedi lil dawn il-pajjiżi huwa maħsub biex jippromwovi l-iżvilupp ekonomiku b’mod konsistenti mal-objettivi tal-GATT tal-1994 u mhux biex joħloq ostakli għall-kummerċ ta’ Membri oħra tad-WTO. Għaldaqstant, iċ-ċirkostanzi ta’ eċċezzjoni li jiġġustifikaw l-estensjoni tad-deroga mill-Artikolu I(1) u mill-Artikolu XIII tal-GATT tal-1994 għadhom japplikaw.

               (9)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill Ġenerali tad-WTO, billi l-estensjoni tad-deroga tad-WTO fuq il-preferenzi kummerċjali awtonomi mogħtija mill-Unjoni lill-Balkani tal-Punent se tkun vinkolanti għall-Membri tad-WTO,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (WTO) għandha tkun li ssir talba għal estensjoni tad-deroga eżistenti tad-WTO fuq il-preferenzi kummerċjali awtonomi mogħtija mill-Unjoni lill-Balkani tal-Punent sal-31 ta’ Diċembru 2026, u li tiġi appoġġata l-adozzjoni ta’ dik it-talba.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) 2020/2172 tal-Parlament Ewropew u tal-Kunsill tas-16 ta’ Diċembru 2020 li jemenda r-Regolament tal-Kunsill (KE) Nru 1215/2009 li jintroduċi miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu (ĠU L 432, 21.12.2020, p. 7).

                     (2)
                  *
                        Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

                     (3)

                        ĠU L 240, 23.9.2000, p. 1. Ir-Regolament kif emendat l-aħħar bir-Regolament (KE) Nru 530/2007 (ĠU L 125, 15.5.2007, p. 1), kif ikkodifikat bir-Regolament (KE) Nru 1215/2009 tat-30 ta’ Novembru 2009 (ĠU L 328, 15.12.2009, p. 1).

                     (4)

                        WT/L/380.

                     (5)

                        G/C/W/731.

                     (6)

                        Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fil-Laqgħa ta’ negozjati multilaterali fl-Urugwaj (1986-1994) (ĠU L 336, 23.12.1994, p. 1).

                     (7)

                        WT/L/380.

                     (8)

                        Ir-Regolament (UE) 2020/2172 tal-Parlament Ewropew u tal-Kunsill tas-16 ta’ Diċembru 2020 li jemenda r-Regolament tal-Kunsill (KE) Nru 1215/2009 li jintroduċi miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabbilizzazzjoni u Assoċjazzjoni tal-Unjoni Ewropea jew li huma marbutin miegħu (ĠU L 432, 21.12.2020, p. 7).

                     (9)
                  *
                        Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.